יוסף שריג

יוסף שריג (24 במרץ 1944 - 10 באוקטובר 1973) היה משורר ומלחין ישראלי. שריג נולד בקיבוץ בית השיטה, בן לנחום שריג, מפקדה הראשון של חטיבת הנגב, ולסופרת הילדים תקוה, בתם של יוסף ולאה זליגר. אחיו הוא רן שריג, לשעבר סגן מפקד אוגדה 90. לאחר סיום לימודיו, התגייס לצה"ל וסיים קורס קציני שריון. עם שחרורו מהצבא ב-1966, החל ללמוד מוזיקה בסמינר אורנים. לאחר מכן השתלב במשקו, כשלצד עבודה חקלאית שימש גם כמורה למוזיקה באזור עמק בית שאן. במלחמת יום הכיפורים לחם כמפקד פלוגת טנקים בגדוד 39 בחטיבה 188 בקרבות רמת הגולן ושם נהרג. לאחר מותו עוטר בעיטור המופת, והועלה לדרגת רב-סרן. שריג היה נשוי לנורית מורן-שריג, והותיר שני בנים. בנו אסף שריג, חבר להקת "איפה הילד", שהיה כבן חמש במות אביו, הלחין לזכרו את השיר "כנפיים, אינך שומע" שכתב אביו, וביצע את השיר "מותי בא לי לפתע", שכתב אביו כחצי שנה לפני מותו. שריג כתב שירה ושירים, פזמונים, מאמרים ומסות והלחין שירים רבים. שיריו נאספו והוצאו לאור תחת השם "עשרים שירים". כנגן אורגן ליווה ועבד עם הגבעטרון, ניגן בתזמורת הקיבוצית כשליוותה את ההצגה "מסיבה של עננים" שהעלו חברי קיבוץ עין גדי, והשתתף באירועי "ניחוחי חציר". המופעים נפתחו בדר"כ בחול המועד פסח במסגרת פסטיבל עין גב, המשיכו לאורך הקיץ בהופעות בכל רחבי הארץ, ונתנו ביטוי ליוצרים ומבצעים בתנועה הקיבוצית. בשנת 1972, לבקשתו של ראש עיריית ירושלים טדי קולק, הועלה המופע לראשונה ב-11 במאי בתיאטרון ירושלים, במסגרת חגיגות יום ירושלים, וכמחווה לעיר וליום חגה. וכך, כשנה וחצי טרם מותו, חיבר שריג את שירו הידוע ביותר "אור וירושלים", בביצועה של להקת הגבעטרון : ראיתי עיר עוטפת אור והיא עולה בשלל צבעי הקשת והיא נוגנת בי כנבל העשור ראיתי עיר עוטפת אור לדברי נעמי שמר, סיפור הולדתו של השיר, סופר לה מפי אמו של המשורר, תקווה. לדבריה, ביום חורף בשנת 1965 נסעה משפחת שריג מעמק יזרעאל לירושלים, כדי להביא למנוחות את סבתו של יוסף שריג (אם אביו), יוכבד וייספיש, אשר הלכה לעולמה. היה זה יום חורף גשום, אך עם הגיעם לאזור שער הגיא הופיעה לפתע השמש ונראתה קשת בענן. ב-1972 התבקש שריג להלחין שיר ללהקת הגבעטרון במלאת חמש שנים לאיחוד ירושלים, וכך נולד השיר, אשר הפך לאחד מנכסי צאן הברזל של הזמר העברי. לחן מוכר אחר הוא לחנו של שריג לשיר "האסופי" (למילים של נתן אלתרמן). בעל עיטור המופת, אייר תשל"ה מאי 1975, על לחימתו במלחמת יום הכיפורים, כשבכל פעולותיו גילה אומץ-לב, קור-רוח, כושר-מנהיגות ודבקות במשימה למופת. סמוך למקום נפילתו ברמת הגולן, על שביל הגולן, מדרום לרכס בשנית, הוקמה אנדרטה לזכרו. האנדרטה נקראת "אור וירושלים", לזכר שירו המפורסם. שירו "מאזנים" נבחר על ידי אנשי העיר ליידן שבהולנד לייצג את ישראל בפרויקט השירים הבינלאומיים, שהם אספו וכתבו אותם על קירות הבתים בשנת 2000, זאת מעדות אלמנתו, נורית מורן-שריג ב-2014 הנפיק השירות הבולאי את בול יום הזיכרון בהשראת השיר "שיבה" שכתב שריג. על הבול נכתב ציטוט מן השיר: לֹא צְמֵאֵי מִלְחָמָה אֶל הַקְּרָב הָלַכְנוּ אָהַבְנוּ תָּמִיד אֶת הַבַּיִת, הַשֶּׁמֶשׁ, שָׂדֶה הַנִּפְתָּח בַּנְּשָׁמָה תקליט לזכרו שערכו והפיקו יגאל בוטון ואברהם זיגמן, ב-1976, במסגרת תוכנית הרדיו "ירוק ירוק" (תוכנית האם של "ניחוחי חציר"). בתקליט ששמו "אחי חזר מן השדה" (בהוצאת הד ארצי), 15 לחנים של שריג. מדיה וקבצים בנושא יוסף שריג בוויקישיתוף יוסף שריג, באתר MusicBrainz (באנגלית) יוסף שריג, דף שער בספרייה הלאומית יוסף שריג, בלקסיקון הספרות העברית החדשה כתבי יוסף שריג בפרויקט בן-יהודה שירים של יוסף שריג כולל ביוגרפיה באתר 'שירה עובדת' קורות החיים של יוסף שריג, באתר "יזכור" של משרד הביטחון עיטור המופת שהוענק ליוסף שריג, באתר "בעוז רוחם" של אגף כוח האדם בצה"ל מידע על יוסף שריג בקטלוג הספרייה הלאומית אביטל ליברמן, אסף שריג מ"איפה הילד" מספר על אבא שנפל בקרב, באתר nrg‏, 24 באפריל 2012 יוסף שריג באתר ההנצחה של קיבוץ בית השיטה אברהם זיגמן, בעלייה משער הגיא נוצרה קשת בענן: הסיפור מאחורי השיר "אור וירושלים", באתר ynet, 10 במאי 2021 סיפור כתיבת השיר "אור בירושלים" וניתוחו בני יעקבי, רָאִיתִי עִיר עוֹטֶפֶת אוֹר – הסיפור העצוב שמאחורי השיר והמשורר, בבלוג "הספרנים" של הספרייה הלאומית, 30.11.2017 רעות ברוש, 'רָאִיתִי עִיר עוֹטֶפֶת אוֹר': שיר אהבה לירושלים שראשיתו בלוויה, בבלוג "עונג שבת", 11 במאי 2018 רס"ן יוסף שריג ז"ל, באתר www.gvura.org [כְּנָפַיִם, אֵינְךָ שׁוֹמֵעַ? / יוסף שריג - פרויקט בן־יהודה], באתר benyehuda.org [מותי בא לי פתע / יוסף שריג - פרויקט בן־יהודה], באתר benyehuda.org יוסף שריג - תוכן עניינים - פרויקט בן־יהודה, באתר benyehuda.org בעלייה משער הגיא נוצרה קשת בענן: הסיפור מאחורי השיר "אור וירושלים", באתר ynet, 10 במאי 2021 דבריה של שמר בתוכנית הטלוויזיה "לכל שירייך", אשר שודרה במאי 1992 בערוץ 1 מאזנים / יוסף שריג - פרויקט בן־יהודה, באתר benyehuda.org מידע על בול יום הזיכרון לחללי מערכות ישראל התשע"ד, באתר התאחדות בולאי ישראל.